b'\n_START_ARTICLE_\nJetrna encefalopatija\n_START_SECTION_\nKlini\xc4\x8dna slika\n_START_PARAGRAPH_\nZelo blago obliko jetrne encefalopatije je klini\xc4\x8dno te\xc5\xbeko prepoznati, lahko pa se poka\xc5\xbeejo spremembe pri nevropsiholo\xc5\xa1kem testiranju. Pojavljajo se namre\xc4\x8d pozabljivost, blaga zmedenost in razdra\xc5\xbeljivost. Za za\xc4\x8detno stopnjo bolezni je zna\xc4\x8dilen obrnjen vzorec spanja in budnosti (spanje \xc4\x8dez danes, bedenje pono\xc4\x8di). Druga stopnja se ka\xc5\xbee kot letargija in osebnostne spremembe. V tretji stopnji se pojavlja \xc4\x8dedalje huj\xc5\xa1a zmedenost, v \xc4\x8detrti stopnji pa bolezen napreduje do kome._NEWLINE_Huj\xc5\xa1e oblike jetrne encefalopatije povzro\xc4\x8dajo znatne motnje zavesti, od zmedenosti do dremavosti (somnolentnosti) in v skrajnem primeru do kome. Med potekom bolezni se pojavljajo zna\xc4\x8dilni plapolajo\xc4\x8di gibi rok (plahutajo\xc4\x8di tremor ali asteriksis), ki pa prenehajo z ja\xc4\x8danjem dremavosti. Pojavita se lahko dezorientiranost in amnezija. V tretji stopnji lahko nevrolo\xc5\xa1ki pregled poka\xc5\xbee klonus (obliko nehotnega gibanja mi\xc5\xa1ic) in pozitivni Babinskijev znak. Koma in kr\xc4\x8di predstavljejo najbolj napredovalo stopnjo bolezni in naposled mo\xc5\xbeganski edemi povzro\xc4\x8dijo smrt._NEWLINE_Encefalopatijo pogosto spremljajo tudi drugi znaki in simptomi jetrne odpovedi. Pojavijo se lahko zlatenica (rumeno obarvanje ko\xc5\xbee in belo\xc4\x8dnic), trebu\xc5\xa1na vodenica (ascites \xe2\x80\x93 nabiranje teko\xc4\x8dine v trebu\xc5\xa1ni votlini), periferni edemi (oteklina nog zaradi zastajanja teko\xc4\x8dine). Kitni refleksi so lahko pretirano vzdra\xc5\xbeni, pri hudi encefalopatiji je lahko moten  tudi plantarni refleks (Babinskijev znak \xe2\x80\x93 ekstenzija palca namesto normalne plantarne fleksije pri dra\xc5\xbeenju podplata). Pojavi se lahko t. i. hepati\xc4\x8dni zadah.'